Universis presentes litteras inspecturis, frater Johannes, permissione divina humilis abbas Sancti Benedicti Floriacensis, salutem in Domino. Noverit universitas vestra quod Laurentia de Guichefaut, vidua, Herbertus, Frambertus et Heramburgis, filii ejus, et Herbertus, gener ejus, vendiderunt Sancio Bernoin, burgensi Lorriaci, quoddam pratum situm apud Guichefaut, pro viginti libris turonensium de quibus dicta mulier et praenominati se tenent pro pagatis. Hanc autem venditionem concessimus et laudavimus et gratam habemus ita quod dictus Sancius pro dicto prato mandato nostro apud Curiam Marigniaci sex denarios censuales persolvet in festo sancti Benedicti aestivali; dictus autem Sancius quittavit dictae mulieri et heredibus ejus motagium quod dicebat se habere in quodam prato suo juxta calceam suam; si autem contigerit ibidem stagnum fieri, de mandato nostro in eodem stagno habebimus piscationem nostram libere et absolute. Quod ut ratum et stabile teneatur, praesentes litteras sigilli nostri munimine duximus roborandas. Actum anno Domini millesimo ducentesimo tricesimo sexto.